Efter at have diskuteret en række delemner indledes sidste etape af finanslovsforhandlingerne mellem regeringen og Dansk Folkeparti fredag eftermiddag.

DF mener, at regeringen hidtil har fokuseret alt for meget på skattelettelser.

Nu skal det handle om den jordnære velfærd, mener gruppeformand Peter Skaarup (DF).

- Vi vil rejse spørgsmålet omkring ældreplejen. Her ser vi en situation på plejecentre, hvor der mangler mandskab. Der mangler varme hænder, og på den front må regeringen levere.

- Der skal sættes midler af, så kommunerne får et løft på det område. Det er for eksempel ikke godt nok, at der er dårlig bemanding for demente i nattetimerne, siger Skaarup.

DF's primære fokus er på ældre, sundhed, politi samt naturligvis udlændingepolitikken.

Finansminister Kristian Jensen (V) har tidligere på ugen udtalt, at han håber at afslutte forhandlingerne om finansloven for 2018 enten 11., 12. eller 13. november.

Fredagens forhandlinger bliver de første, hvor parterne prøver at strikke de forskellige elementer sammen til en helhed, som i sidste ende skal udgøre finansloven.

/ritzau/